Diari Oficial de la Generalitat Valenciana


Sumari del DOGV 5982, del 26-03-2009 (2009/3325)

ORDRE de 5 de març de 2009, de la Conselleria de Governació, per la que es convoquen sis beques per a la realització de pràctiques professionals en la Direcció General de Coordinació del Desenrotllament Estatutari i Promoció de l'Autogovern.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5982

Data del DOGV
:   26-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3325


Data del document
:   05-03-2009

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * assignació per estudis

ORDRE de 5 de març de 2009, de la Conselleria de Governació, per la que es convoquen sis beques per a la realització de pràctiques professionals en la Direcció General de Coordinació del Desenrotllament Estatutari i Promoció de l'Autogovern. [2009/3325]
L'article 14 del Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, assigna a la Conselleria de Governació les competències en matèria de desenrotllament de l'Estatut d'Autonomia de la Comunitat Valenciana.
El Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, en l'article 31.2, atribueix a la Direcció General de Coordinació del Desenrotllament Estatutari i Promoció de l'Autogovern les funcions en matèria d'impuls del desenrotllament de l'Estatut d'Autonomia de la Comunitat Valenciana, coordinació amb altres departaments per a la creació dels organismes previstos en l'Estatut d'Autonomia i direcció i gestió de les polítiques de la Generalitat destinades al desenrotllament de l'autogovern, recuperació del Dret Foral Civil Valencià i promoció i impuls i investigació de les tradicions i institucions tradicionals del poble valencià, consultes populars i electorals, en el marc de la Llei Orgànica de Règim Electoral General i la Llei Electoral Valenciana. En aquest mateix sentit, l'article 12 del Decret 100/2007, de 13 de juliol, del Consell, pel qual s'aprova el Reglament Orgànic i Funcional de la Conselleria de Governació recull, amb major detall, les competències de la Direcció General de Coordinació del Desenrotllament Estatutari i Promoció de l'Autogovern.
En el marc de la política de la Generalitat dirigida a l'especialització dels llicenciats i diplomats universitaris que han finalitzat els seus estudis en dates recents i dins de les disponibilitats pressupostàries de l'any 2009, de conformitat amb el que establix el Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana i amb la Llei 38/2003, de 17 de novembre, General de Subvencions, desenrotllada pel Reial Decret 887/2006, de 21 de juliol, pel qual s'aprova el seu Reglament, la Conselleria de Governació, convoca sis beques destinades a universitaris titulats superiors i diplomats.
Per això, d'acord amb el que disposa la Llei 38/2003, de 17 de desembre, General de Subvencions, el Reial Decret 887/2006, de 21 de juliol, pel qual s'aprova el Reglament de desplegament de la dita Llei, l'article 28 de la Llei de la Generalitat Valenciana 5/1983, de 30 de desembre, del Consell, l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, el Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat i l'article 4.1 del Decret 108/1992, de 6 de juliol, del Govern Valencià, pel qual es regula la concessió de beques, i en virtut de les facultats que em confereix el Decret 100/2007, de 13 de juliol, del Consell, pel qual s'aprova el Reglament Orgànic i Funcional de la Conselleria de Governació,
ORDENE
Primer
1. Convocar, en règim de concurrència competitiva, sis beques destinades a llicenciats i diplomats universitaris, o amb titulacions equivalents, per a la realització de pràctiques professionals en la Direcció General de Coordinació del Desenrotllament Estatutari i Promoció de l'Autogovern, durant l'exercici 2009.
Aquesta convocatòria té com a objecte recolzar la formació complementària, millora i especialització professional de titulats superiors i diplomats, posant en relació els coneixements adquirits i aquelles noves realitats o perspectives de futur que pogueren derivar-se de la gestió de les polítiques de la Generalitat destinades al desenrotllament i promoció de l'Estatut d'Autonomia i de l'autogovern, recuperació del Dret Foral Civil Valencià i promoció i impuls i investigació de les tradicions i institucions pròpies del poble valencià, consultes populars i electorals, en el marc de la Llei Orgànica de Règim Electoral General i de la Llei Electoral Valenciana.
2. L'import màxim destinat a finançar les dites beques ascendeix a 50.000- (cinquanta mil euros), a càrrec de la línia de subvenció T7255000 inclosa en el programa 111.80, destinat al desenrotllament estatutari i la promoció de l'autogovern, per a l'exercici 2009, o per al supòsit de pròrroga el seu equivalent en el pressupost de despeses de la Conselleria de Governació per a l'exercici 2010, quan es donen les circumstàncies previstes en les bases de l'annex I.
Segon
Aprovar les bases per les quals es regula la present convocatòria, incloses com a annex I d'aquesta ordre, així com el model de sol·licitud i el model de declaració responsable que figuren com annexos II i III, respectivament.
Tercer
Les beques a concedir per la present convocatòria no estan subjectes a la política de control d'ajudes de l'Estat i per tant no precisen notificació a la Comissió Europea, per no reunir els requisits de l'article 87.1 del Tractat CE, ja que quant a la qualitat del beneficiari (llicenciats i diplomats universitaris) i de l'objecte de les beques (pràctiques professionals dels mateixos), aquestes accions subvencionables no afecten la competència, ni als intercanvis comercials entre els estats membres i tampoc afavoreix a determinades empreses o produccions.
Per tant, amb la percepció de les esmentades beques no hi ha cap avantatge econòmic, ni desenrotllament d'activitat econòmica en el mercat relacionada amb l'oferta de béns i serveis que permeten la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 147/2007, de 7 de setembre, del Consell, (DOCV núm. 5596, d'11 de setembre), pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.
DISPOSICIONS FINALS
Primera
En tot allò no regulat en aquesta ordre, caldrà ajustar-se al que disposa la Llei d'Hisenda Pública de la Generalitat Valenciana, el text refós de la qual va ser aprovat per Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions, en relació amb el Decret 108/1992, de 6 de juliol, del Govern Valencià, pel qual es regula la concessió de beques.
Segona
Es delega en la Direcció General de Coordinació del Desenrotllament Estatutari i Promoció de l'Autogovern la facultat de resoldre aquestes beques i se l'autoritza perquè dicte les resolucions i instruccions necessàries per al desplegament i execució d'aquesta ordre.
Tercera
La present ordre entrarà en vigor l'endemà de la publicació en el Diari Oficial de la Comunitat Valenciana.
Quarta
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, aquesta ordre, que posa fi a la via administrativa podrà ser recorreguda potestativament en reposició, o bé cabrà plantejar directament un recurs contenciós administratiu, en els terminis i davant els òrgans que s'indiquen a continuació:
a) El recurs de reposició haurà d'interposar-se davant el conseller de Governació, en el termini d'un mes a comptar de l'endemà de la publicació.
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació.
València, 5 de març de 2009
El conseller de Governació,
SERAFÍN CASTELLANO GÓMEZ
Annex I
Bases de la convocatòria de sis beques per a la realització de pràctiques professionals en la Direcció General de Coordinació del Desenrotllament Estatutari i Promoció de l'Autogovern
Primera. Objecte i nombre de beques
1. La present convocatòria té com a objecte la concessió de sis beques, davall els principis de publicitat i concurrència competitiva, per a la realització de pràctiques professionals en la Direcció General de Coordinació del Desenrotllament Estatutari i Promoció de l'Autogovern, per a recolzar la formació complementària, millora i especialització professional de llicenciats i diplomats universitaris, o amb titulacions equivalents, posant en relació els coneixements adquirits i aquelles noves realitats o perspectives de futur que pogueren derivar-se de la gestió de les polítiques de la Generalitat destinades al desenrotllament i promoció de l'Estatut i de l'autogovern, recuperació del Dret Foral Civil Valencià i promoció i impuls i investigació de les tradicions i institucions pròpies del poble valencià, consultes populars i electorals, en el marc de la Llei Orgànica de Règim Electoral General i de la Llei Electoral Valenciana.
2. La concessió de les beques es distribuirà de la manera següent:
a) Pràctiques en ciències socials i jurídiques. Es concediran quatre beques a sol·licitants que compten amb titulacions els plans d'estudis del qual pertanguen a l'àmbit de les ciències socials i jurídiques, i que figuren entre les admeses en la Base Segona d'aquesta convocatòria.
b) Pràctiques en ensenyaments tècnics. Es concedirà un màxim de dues beques a sol·licitants que compten amb titulacions els plans d'estudis del qual pertanguen a l'àmbit dels ensenyaments tècnics i que figuren entre les admeses en la base segona d'aquesta convocatòria.
En el cas que no es concedira una o cap de les beques reservades per a pràctiques en ensenyaments tècnics, s'incrementarà el nombre de beques destinades a pràctiques en ciències socials i jurídiques, fins al màxim de les sis beques objecte de la present convocatòria.
Segona. Titulacions admeses i unitat administrativa de realització de les pràctiques
1. Les pràctiques professionals dels becaris es realitzaran en la Direcció General de Coordinació del Desenrotllament Estatutari i Promoció de l'Autogovern, corresponent a la Direcció d'Àrea de Desenrotllament Estatutari i Promoció de l'Autogovern la coordinació de la direcció tècnica que duguen a terme els tutors.
2. La direcció tècnica dels becaris recaurà sobre els caps de Servei dependents de la Direcció General de Coordinació del Desenrotllament Estatutari i Promoció de l'Autogovern, o de la Sotssecretaria de la Conselleria de Governació, en funció de les accions formatives i treballs derivats d'aquestes i de la titulació dels aspirants beneficiaris.
3. La distribució del nombre de beques quant a les titulacions admeses per a optar a la concessió de les beques convocades, i la corresponent adscripció de tutors i unitats administratives per titulacions són les següents:

4. Sense perjudici de les titulacions indicades en l'apartat anterior, seran admeses, amb la justificació prèvia, aquelles titulacions oficials degudament homologades que corresponguen a plans d'estudis els ensenyaments de les quals estiguen relacionades amb el contingut de les titulacions exigides per a participar en aquesta convocatòria.
Tercera. Sol·licitants i requisits
1. Podran optar a l'obtenció d'una beca els qui reunisquen els requisits següents:
a) Ser espanyol o nacional d'un estat membre de la Unió Europea.
b) Els aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà, si és el cas, durant el procés de selecció.
c) Residir en la Comunitat Valenciana.
d) Les titulacions admeses per a optar a la concessió de beques convocades hauran d'haver-se obtingut l'any 2004 o posteriors, fins a l'últim dia de finalització del termini de presentació de sol·licituds per a la present convocatòria, o haver superat totes les matèries exigides per a la seua obtenció.
Quedaran exclosos els aspirants la titulació dels quals no estiga arreplegada en la base anterior i aquells que, fins i tot comptant amb una titulació inclosa en la dita base, l'hagueren obtingut amb anterioritat a l'any 2004.
e) No patir malaltia o discapacitat que impedisca el compliment de les obligacions inherents a la concessió i el normal desenrotllament de les pràctiques professionals.
Les persones amb discapacitat en els qui no concórrega aquest impediment podran al·legar la seua condició de discapacitat a l'efecte de dirimir el possible empat que puga produir-se en els termes recollits en la base setena d'aquesta convocatòria.
f) No trobar-se incurs en les prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions.
g) Estar al corrent de les obligacions fiscals i amb la Seguretat Social.
h) No mantenir cap relació laboral i no ser beneficiari d'altres beques o ajudes públiques.
i) Disposar de cobertura sanitària pròpia.
j) Complir amb les bases de la convocatòria i la resta de normes que siguen aplicables.
2. Amb caràcter general, el compliment temporal de tots els requisits anteriors s'entendrà referit a la data de finalització del termini de presentació de sol·licituds.
3. El compliment del requisit recollit en la lletra g) vindrà referit, si és el cas, a la data de concessió de la beca, ja que, de conformitat amb el que disposa l'Ordre de 30 de maig de 1996, de la Conselleria d'Economia i Hisenda, i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 12 de novembre, General de Subvencions, la declaració responsable d'estar al corrent de les seues obligacions tributàries, fiscals i de seguretat social, haurà de ser substituïda pels corresponents certificats en el cas de resultar proposat com a beneficiari d'una beca.
4. Igualment, per a garantir l'efectivitat de l'objecte de les beques, el requisit de la lletra h) vindrà referit, si és el cas, a la data de concessió de la beca.
5. Només s'admetrà una única sol·licitud per aspirant, amb independència que un mateix sol·licitant puga reunir una o més de les titulacions admeses en la base anterior.
6. Només s'admetran a tràmit aquelles sol·licituds que reunisquen els requisits i documents establits en les bases d'aquesta convocatòria.
Quarta. Formalització de les sol·licituds i termini de presentació
1. La sol·licitud, degudament formalitzada en el model que figura com a annex II d'aquesta ordre, subscrita per la persona interessada, i acompanyada de la documentació ressenyada en la base cinquena d'aquesta convocatòria, anirà dirigida a la Conselleria de Governació, Direcció General de Coordinació del Desenrotllament Estatutari i Promoció de l'Autogovern, sítia en carrer Historiador Chabás, núm. 2, DP 46287 de la ciutat de València.
2. La sol·licitud podrà presentar-se en el Registre General de la Conselleria de Governació, siti en carrer Historiador Chabás, núm. 2, DP 46856 de la ciutat de València, en els Registres de les direccions territorials de la Conselleria de Governació o per qualssevol dels procediments previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que disposa l'article 39 del Reial Decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desplegament del que estableix la Llei 24/1998, de 13 de juliol, del servei postal universal i de l'alliberament dels serveis postals, en sobre obert, a fi que l'exemplar destinat a la Conselleria de Governació siga datat i segellat abans de ser certificat.
3. En el cas que una mateixa persona, dins del termini establit, presentara més d'una sol·licitud, s'entendrà que l'última presentada reemplaça les anteriors sol·licituds.
4. El termini de presentació de sol·licituds serà d'un mes comptat des de l'endemà de la publicació d'aquesta convocatòria en el Diari Oficial de la Comunitat Valenciana.
Cinquena. Documentació a presentar
1. Junt amb la sol·licitud es presentarà original, còpia legalitzada davant notari, confrontada o compulsada dels documents següents:
a) DNI, passaport o document equivalent que acredite la identitat i la nacionalitat del sol·licitant.
b) Certificat actualitzat acreditatiu d'estar empadronat en qualsevol municipi de la Comunitat Valenciana.
c) Títol acadèmic corresponent als admesos per a aquesta convocatòria, o si no n'hi ha resguard d'haver efectuat el dipòsit de les taxes per a la seua expedició.
d) Certificat expedit per un metge col·legiat que acredite no patir malaltia o discapacitat que impedisca el compliment de les obligacions inherents a la concessió i el normal desenrotllament de les pràctiques professionals.
e) Certificació acreditativa, si és el cas, de la condició de discapacitat expedida per l'òrgan competent per a la valoració i reconeixement de la Conselleria de Benestar Social.
f) Imprès de manteniment de tercers, degudament subscrit pel sol·licitant, el model del qual figura com a annex IV a l'ordre d'aquesta convocatòria
g) Declaració expressa responsable, el model del qual figura com a annex III a l'ordre d'aquesta convocatòria, referida a les circumstàncies personals indicades en les lletres f), g), h), i) i j) de la base tercera.
La presentació de la sol·licitud per part del beneficiari comportarà l'autorització als òrgans gestors de la Conselleria per a demanar els certificats d'estar al corrent en les obligacions fiscals (Agència Tributària i Generalitat), i enfront de la Seguretat Social.
3. Igualment, s'adjuntarà a la sol·licitud:
a) Currículum vitae de la persona interessada, en el que constaran, com a mínim, els mèrits acadèmics, de formació i professionals. Dels mèrits al·legats en el currículum només es tindran en compte aquells que siguen susceptibles de valoració, segons els criteris establits en les bases d'aquesta convocatòria, i que estiguen acreditats documentalment mitjançant original, còpia legalitzada davant notari, confrontada o compulsada.
b) Certificat oficial de qualificacions emès pel centre universitari on haja cursat els estudis, en el que conste la nota mitjana ponderada obtinguda durant la carrera, la qual d'acord amb el que establixen els reials decrets 1.044/ 2003 (BOE núm. 218) i 1.125/2003 (BOE núm. 224), estarà indicada en escala numèrica de 0 a 10, amb expressió d'un decimal.
Sisena. Instrucció
1. L'òrgan encarregat de l'ordenació i instrucció del procediment serà la Direcció General de Coordinació del Desenrotllament Estatutari i Promoció de l'Autogovern, que, d'ofici, acordarà totes les actuacions necessàries per a la determinació, coneixement i comprovació de les dades en virtut dels quals ha de dictar-se resolució.
2. Es requerirà als interessats que no reunisquen els requisits i documents que s'assenyalen en les bases, perquè, en el termini màxim i improrrogable de deu dies, esmenen o acompanyen els documents preceptius, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 23.5 de la Llei 38/2003, de 17 de novembre, General de Subvencions, amb indicació que, si així no ho feren, es considerarà que desisteixen de la seua petició.
3. El termini màxim per a tramitar les sol·licituds i resoldre i notificar les resolucions serà de sis mesos, a comptar de l'endemà de finalització del termini de presentació de sol·licituds. Conclòs aquest termini sense que s'haja dictat i notificat resolució expressa, els interessats podran entendre desestimades les seues sol·licituds per silenci administratiu.
4. Les sol·licituds admeses a tràmit seran avaluades per una comissió de valoració, que elevarà proposta motivada de resolució a la directora general de Coordinació del Desenrotllament Estatutari i Promoció de l'Autogovern.
Setena. Comissió de valoració
1. L'avaluació de les sol·licituds de beques admeses a tràmit correspondrà a una comissió de valoració composta pels membres següents:
a) Presidenta o president: el/la cap d'Àrea de Desenrotllament Estatutari i Promoció de l'Autogovern o persona que la substituïsca.
b) Vocals:
- La secretària general administrativa o el secretari general administratiu de la Conselleria de Governació o persona que la substituïsca.
- El/la cap del Servei de Dret Foral i Seguiment Legislatiu o persona que el substituïsca.
- El/la cap del Servei d'Avaluació, Coordinació i Divulgació, que actuarà com a secretari de la comissió o persona que la substituïsca.
- El/la cap del Servei d'Informàtica de la Sotssecretaria de Governació o persona que la substituïsca.
2. La comissió se sotmetrà, quant al seu règim de funcionament, a allò que s'ha disposat per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Vuitena. Procés de selecció i criteris d'avaluació
1. El procés de selecció consistirà en la valoració d'un currículum i la realització d'una entrevista personal. Els criteris de valoració que es tindran en compte per a la concessió de les beques seran els següents:
- Currículum: fins a un màxim de 20 punts.
- Entrevista: fins a un màxim de 5 punts.
Sense perjudici del límit derivat del nombre de beques convocades, només podrà considerar-se que han superat el procés de selecció aquells candidats que obtinguen, com a mínim, 7 punts en la suma de les fases ressenyades.
1.1. El currículum es valorarà de conformitat amb el barem següent:
a) Expedient acadèmic de la titulació per la qual el sol·licitant opta a la concessió de la beca: fins a 7 punts. Es valorarà en funció de la nota mitjana obtinguda en l'expedient acadèmic d'acord amb l'escala següent:
- Nota mitjana 5: 1,5 punts
- Nota mitjana 6: 2,5 punts
- Nota mitjana 7: 3,5 punts
- Nota mitjana 8: 4,5 punts
- Nota mitjana 9: 5,5 punts
- Nota mitjana 10: 7,0 punts
b) Altres titulacions acadèmiques diferents de la titulació per la qual el sol·licitant opta a la concessió de la beca, sempre que siguen d'igual o superior nivell al de les admeses per a poder participar en aquesta convocatòria: 1,5 punts amb un màxim de 3 punts.
c) Experiència laboral prèvia o altres beques gaudides, en àmbits o funcions relacionades amb les àrees de la present convocatòria, fins a 2 punts. Es valorarà 0,1 punts per mes d'experiència.
En el cas que durant un mateix període el sol·licitant haguera desenrotllat diverses activitats simultàniament, només se li valorarà aquella per la qual obtinga major baremació.
d) Cursos de formació específica en matèries relacionades amb la beca, impartits per universitats, col·legis professionals i altres centres o organismes oficials de formació, fins a 2 punts. Es valorarà d'acord amb l'escala següent:
- De 100 o més hores, 2,00 punts.
- De 75 o més hores, 1,50 punts.
- De 50 o més hores, 1,00 punt.
- De 25 o més hores, 0,50 punts.
- De 15 o més hores, 0,20 punts.
En cap cas es puntuaran per aquest apartat els cursos de valencià o d'altres idiomes, ni els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre.
e) Valencià, fins a 3 punts. Només es valorarà, de la manera següent, el certificat de la Junta Qualificadora de Coneixements de Valencià corresponent al nivell més alt que al·legue cada sol·licitant:
- Oral: 0,5 punts,
- Elemental: 1 punt
- Mitjà: 2 punts
- Superior: 3 punts.
f) Idiomes comunitaris, fins a 2 punts. Es valorarà a raó de 0,20 punts per curs, o la seua equivalència si es tracta de cicles, corresponent al títol expedit per l'Escola Oficial d'Idiomes.
g) Altres mèrits, sempre que estiguen relacionats amb el contingut de les titulacions admeses per a participar en aquesta convocatòria, fins a 1 punt.
1.2. L'entrevista es valorarà fins a un màxim de 5 punts. A l'efecte de realitzar l'entrevista, en la que es valoraran els coneixements generals de cada aspirant en les matèries objecte de la beca, els candidats seran citats mitjançant notificació personal.
2. Després d'avaluar totes les sol·licituds admeses a tràmit. I una vegada realitzada l'entrevista, la comissió de valoració elevarà a l'òrgan competent per a resoldre proposta motivada de resolució.
En la proposta motivada de resolució s'especificaran aquests aspectes:
a) Els candidats a qui, després d'haver sigut citats i avaluats en l'entrevista, es propose concedir una beca, esmentats per ordre decreixent de puntuació obtinguda fins al límit del nombre de beques convocades. De conformitat amb el que estableix la base primera, en aquesta relació s'indicarà per a què tipus de pràctica professional es proposa al candidat. En el supòsit de no poder proposar candidats segons la distribució establida en la base primera, es farà constar tal circumstància.
b) Els candidats a qui, després d'haver estat citats i avaluats en l'entrevista, no es propose concedir cap beca, esmentats per ordre decreixent de puntuació obtinguda, a l'efecte de la constitució de les corresponents borses de reserva previstes en aquesta convocatòria.
c) Els candidats que, després d'haver estat citats a l'entrevista, no s'hagen presentat. En aquesta mateixa relació es ressenyaran els aspirants les sol·licituds dels quals hagen de ser denegades, així com les causes de denegació.
3. A fi d'aplicar els principis generals recollits en la Llei 11/2003, de 10 d'abril, sobre l'Estatut de les Persones amb Discapacitat, els supòsits d'empat es resoldran en favor dels aspirants que acrediten el reconeixement d'aquesta condició, segons s'estableix en l'article 2 de l'esmentada llei.
4. La resta de supòsits d'empat es resoldran en favor d'aquell aspirant que presente millor expedient acadèmic, d'acord amb la valoració establida en aquestes bases. De persistir l'empat, es resoldrà en favor de l'aspirant que reunisca millor puntuació en la resta dels apartats del currículum, seguint el mateix ordre que es recull en aquestes bases. De mantenir-se l'empat, entre els candidats esmentats a l'entrevista es resoldrà en favor de l'aspirant amb millor puntuació obtinguda en aquest apartat.
Novena. Dotació i durada de les beques convocades
1. Cada beca està dotada amb 1.388,88 € (mil tres-cents huitanta-huit euros amb huitanta-huit cèntims d'euro) bruts mensuals, podent atorgar-se un màxim de sis beques amb un import global de 50.000 € (cinquanta mil euros) durant l'exercici 2009.
2. El període de durada de les beques s'iniciarà en la data indicada en la resolució d'adjudicació, que serà objecte de publicació en el Diari Oficial de la Comunitat Valenciana, i conclourà en esgotar-se el crèdit total disponible per a aquesta convocatòria en la Llei de Pressupostos de la Generalitat per a l'exercici 2009.
Sense perjudici del que preveu el paràgraf anterior, la durada de les beques podrà prorrogar-se a l'exercici 2010, mitjançant una resolució expressa, per als mesos que resten fins a completar el període màxim de gaudi, sempre que existisca crèdit adequat i suficient en els Pressupostos de la Generalitat per a l'exercici 2010.
A aquests efectes, la quantia de cada beca, en la seua corresponent pròrroga, podrà ser actualitzada amb els límits que assenyale la corresponent Llei de Pressupostos de la Generalitat per a l'exercici 2010.
3. La no-incorporació injustificada d'un becari en la data indicada en la resolució de concessió s'interpretarà com una renúncia a la beca concedida. En aquest cas es podrà concedir una nova beca al candidat que corresponga segons la regulació de la borsa de reserva per a substitucions establida en la base corresponent d'aquesta convocatòria.
Deu. Resolució de la convocatòria
1. Vista la proposta motivada de resolució formulada per la comissió de valoració, la Direcció General de Coordinació del Desenrotllament Estatutari i Promoció de l'Autogovern dictarà les resolucions que hi escaiguen.
2. La Direcció General de Coordinació del Desenrotllament Estatutari i Promoció de l'Autogovern, a proposta de la comissió de valoració, podrà declarar deserta, totalment o parcialment, la concessió de les beques convocades quan cap dels candidats obtinga el mínim de 7 punts exigit en el primer apartat de la base vuitena d'aquesta convocatòria, o quan només ho obtinga un nombre de candidats inferior al total de beques convocades, sense perjudici del que preveu l'últim paràgraf de la base primera d'aquesta mateixa convocatòria.
3. Les resolucions es notificaran als interessats d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. Les resolucions que es dicten esgoten la via administrativa i contra elles podrà interposar-se, potestativament, recurs de reposició davant l'òrgan que les va dictar, en el termini d'un mes a comptar de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació de la resolució corresponent. Tot això sense perjudici de la interposició, per part dels interessats, de qualsevol altre recurs que estimen pertinent.
5. Les beques concedides es publicaran en el Diari Oficial de la Comunitat Valenciana, amb expressió de la convocatòria, del programa i crèdit pressupostari a què s'imputen, beneficiari, quantitat concedida i finalitat d'aquestes.
Onze. Obligacions dels becaris
1. Durant el període de gaudi de la beca, el becari està obligat a realitzar les activitats en què consistisquen les pràctiques professionals, d'acord amb les directrius que ordene el cap de Servei de la unitat administrativa a què estiga adscrita la seua tutoria.
2. Les beques objecte de la present convocatòria són incompatibles amb el gaudi de qualsevol altra beca per a la mateixa o semblant activitat, així com amb qualsevol ajuda o activitat laboral regular que impedisca el compliment de les obligacions del beneficiari. La infracció d'aquesta regla deixarà sense efecte la beca adjudicada.
3. Els becaris, excepte justificació acreditada, hauran de començar el gaudi de les beques dins del termini assenyalat en la resolució de concessió i desenrotllar la seua labor sense que cap altre compromís impedisca o dificulte el compliment ininterromput de les obligacions contretes.
4. La condició de becari no genera relació laboral ni cap administrativa amb la Generalitat.
5. Durant el gaudi de la beca, el becari haurà de disposar de cobertura sanitària pròpia.
6. Els becaris hauran de complir, així mateix, amb les obligacions establides en l'article 14 de la Llei 38/2003, de 17 de novembre, General de Subvencions, que els siguen aplicables com a beneficiaris d'aquesta convocatòria.
7. De conformitat amb el que disposa l'article 8.1 del Decret 108/1992, de 6 de juliol, el Consell, pel qual es regula la concessió de beques, quan el beneficiari de la beca siga un empleat de la Generalitat, ja siga personal funcionari o laboral, quedarà, durant el període de gaudi d'aquella, en la situació administrativa que escaiga segons la normativa de funció pública.
8. Si, com a conseqüència de l'exercici de les tasques que hagen de dur a terme, els beneficiaris de les beques incorregueren en despeses de desplaçament, pernoctació o restauració, aquests els seran rescabalats en els termes que per al personal de la Generalitat i l'adscrit funcionalment al servei de la mateixa estableix el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris. L'aplicació d'aquesta normativa es referirà únicament als conceptes i quanties que han de ser rescabalats, sense que això implique una modificació en la relació jurídica del becari amb l'administració.
9. A la finalització del període de durada de la beca, i en el termini màxim de 30 dies, els becaris hauran d'entregar una memòria sobre les activitats realitzades i els coneixements adquirits. L'entrega de la memòria i l'informe favorable posterior per part de la direcció tècnica seran condicions indispensables per al pagament de l'import de l'últim mes del període de durada de la beca.
Dotze. Justificació i pagament de les beques
1. L'import de cada beca s'abonarà als beneficiaris per mensualitats vençudes, prèvia expedició, per part del/de la cap de l'Àrea on els becaris realitzen les seues pràctiques, d'una certificació que acredite un satisfactori nivell de dedicació i aprofitament.
2. En el cas que, concedida la beca, algun període de desenrotllament de les pràctiques no es realitze durant un mes complet i implique un merite econòmic a favor del beneficiari inferior al corresponent a un mes natural, la prestació econòmica serà proporcional al dit període. En aquests supòsits es garantirà, en tot cas, el dret de l'interessat a l'audiència.
Tretze. Borses de reserva
1. Es constituiran dues borses de reserva, una per cada tipus de pràctiques professionals, prioritzades per ordre de puntuació per tots els apartats del procés selectiu. Tindran dret a estar inclosos en aquestes borses aquells aspirants que, després d'haver estat citats a l'entrevista inclosa en el procés selectiu, hagen estat avaluats per aquest concepte i no hagen resultat adjudicataris de les beques.
2. En el cas que es produïsquen vacants durant el període de gaudi de les beques, a causa de renúncies, abandons, incompliment d'obligacions o qualsevol altra incidència, es podrà concedir una nova beca, per la resta del període màxim de gaudi d'aquesta, entre els integrants de les borses regulades en l'apartat anterior. En aquest cas la concessió s'efectuarà segons l'ordre prioritzat de la borsa de reserva a què corresponga la vacant. Si la vacant es produïra una vegada transcorreguda la meitat del període de durada de la beca, aquesta podrà declarar-se deserta.
3. La condició d'integrant de les borses de reserva no generarà en cap moment cap relació laboral amb la Generalitat, ni compromís d'accedir a la condició de becari.
Catorze. Resolució d'incidències
1. L'òrgan competent per a la concessió de les beques resoldrà les incidències que es produïsquen durant el període de gaudi de les mateixes, amb un informe previ de la direcció tècnica. Aquesta direcció tècnica podrà proposar que es deixen sense efecte beques concedides, amb audiència prèvia dels interessats, en el cas d'incompliment d'obligacions per part dels becaris o quan no realitzaren l'activitat que va motivar la concessió de les beques o deixaren de reunir els requisits necessaris, o quan s'incompliren, sense causa que ho justifique, les condicions establides en la present ordre.
2. La renúncia a les beques donarà lloc a la pèrdua dels drets econòmics meritats durant el mes en què aquella es produïsca.
Quinze. Interpretació i acceptació de les bases
1. La Direcció General de Coordinació del Desenrotllament Estatutari i Promoció de l'Autogovern queda facultada per a interpretar el contingut de la present ordre a l'efecte d'adjudicació de les beques.
2. La participació en la present convocatòria implica l'acceptació de les bases que la regulen.